Je Huars, escuiers, de Vile, et je Ysabel, sa feme, fasons assavoir a tous cels qui ces lettres verront et orront que cum descorde fuist entre les religious homes l'abbei et le covent de Morimunt, de l’ordre de Cysteaus, d'une part, et nos Huars et Ysabel davant dis d'autre, de l'aumosne que dame Hawis d'Ambloviler, mere a moi Ysabel davant dite, avoit fait as davant dis religious de Morimunt dou passonnage chascun an pour sexante et six pors et vint bues ens fores, que li davant ditte dame Hawis avoit communement avec les hoirs signeur Aubert, de bone memoire signeur de Darney qui fut, li partie de ques fores estoit de l'eritage a la davant ditte dame Hawis, et nos encontre l'aumosne a la ditte dame Hawis allissiens a tort et par mavax consoil et en aussiens les davant dis religious de Morimunt damagié et les leurs choses destorbées, nos Hoars et Ysabels davant nomme, par le consoil de nos amis et d'autres bones gens, avons loé et creanté et loons et creantons la davant ditte aumonsne, et si nos aussiens ou deussiens avoir nulle raisons en l'aumosne davant ditte, nos avons acquittei et acquittons en parmaignant les dis religious de Morimunt, por nos et por nos hoirs, et tous ces choses danat dittes avons nos creantees par nos saremens a tenir et a garder, et que encontre la ditte ausmone n'en irons ne aller ne ferons ne par nos ne par autrui. Et por ce que nos n'en avons point de sael, avons nos fait saeler a nos proieres et a nos requestes ces presentes lettres dou sael a religious home signour Humbert, par la grace de Deu abbei de Boinfay, de l'ordre de Premostrei, et dou sael signeur Wautier, prestre qui fut curés de Darney, en tesmoegnage de veritei. Ces lettres furent faites l’an que li miliares corroit par mil deus cens et et sexante et dice et set ans, on moi de decembre.